Efter mobbe-sag: Nu taler Blume – Ekstra Bladet
22. okt. 2021 kl. 23:07
Pernille Blume satte fredag aften ord på sine tanker om mobbe-dramaet mellem svømmekollegerne.
Kritikken er haglet ned over svømmer Jeanette Ottesen den seneste uge, efter hun i sin nye bog 'Fri' har beskrevet, hvordan hun har været med til at mobbe kollegaen Lotte Friis.
Da Ekstra Bladet møder hende og hendes dansepartner, Morten Kjeldgaard, efter fredagens 'Vild med dans', hvor de er storfavoritter, fortæller hun, at debatten har fyldt meget i hendes hoved i den forgangne uge, selvom hun endnu ikke har fået læst bogen.
- Selvfølgelig har jeg gået og tænkt over det meget derhjemme og også snakket meget med mine venner og veninder om nogle af de ting, der er blevet sagt. Men for mit vedkommende er jeg heldigvis et rigtig godt sted lige for tiden og har også været i et godt svømmemiljø de sidste par år, og det har bare været rigtig dejligt, siger hun.
Pernille Blume og Morten Kjeldgaard opnåede flest point fra dommerne i fredagens 'Vild med dans'. Foto: Jonas Olufson
- Der har igennem en periode været en hård kultur i svømmeverdenen, og det har folk jo også vidst, for der kom jo denne her rapport, som har vist det. Heldigvis er der blevet gjort mange ting for at ændre kulturen, og det går rigtig meget i den rigtige retning, siger Pernille Blume.
- Hvad tænker du om den konkrete sag om mobningen af Lotte Friis?
- Jeg synes egentlig, at Lotte har været ude og sige præcis de tanker, som hun har haft, og jeg vil egentlig lade Lotte om at give de kommentarer, siger hun.
Pernille Blume og Morten Kjeldgaard er glade for, at de nu er sikret to uger mere i 'Vild med dans'. Foto: Jonas Olufson
Hvordan det går Pernille og Morten videre i 'Vild med dans', kan du følge hver fredag klokken 20 på TV 2.